RÅDETS AFGØRELSE (EU) 2019/1800

af 24. oktober 2019

om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder loftet for 2021, det årlige beløb for 2020, første tranche for 2020 og et vejledende, ikkebindende overslag over de forventede årlige bidragsbeløb for årene 2022 og 2023

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse (1), særlig artikel 7,

under henvisning til Rådets forordning (EU) 2018/1877 af 26. november 2018 om finansforordningen for 11. Europæiske Udviklingsfond (2) (»finansforordningen for 11. EUF«), særlig artikel 19, stk. 2,

under henvisning til forslag fra Europa-Kommissionen, og

ud fra følgende betragtninger:

(1) Efter proceduren i artikel 19-22 i finansforordningen for 11. EUF og under hensyntagen til forslaget om opførelse af Den Europæiske Udviklingsfond (EUF) på budgettet, jf. Kommissionens forslag til det eksterne finansieringsinstrument for perioden efter 2020, skal Kommissionen senest den 15. oktober 2019 forelægge et forslag, der angiver a) loftet for bidragsbeløbet for 2021, b) det årlige bidrag for 2020, c) beløbet for første tranche af bidraget for 2020 og d) et vejledende, ikkebindende overslag over de forventede årlige bidragsbeløb for årene 2022-2023.

(2) I overensstemmelse med artikel 46 i finansforordningen for 11. EUF har Den Europæiske Investeringsbank (EIB) sendt Kommissionen sine ajourførte overslag over forpligtelser og betalinger for de instrumenter, den forvalter.

(3) I henhold til artikel 20, stk. 1, i finansforordningen for 11. EUF skal de beløb, der er fastsat for tidligere EUF'er, det ene efter det andet opbruges først ved indkaldelse af bidrag. Der bør derfor foretages en indkaldelse af midler under 10. EUF for EIB og under 11. EUF for Kommissionen.

(4) Ved afgørelse (EU) 2019/1093 (3) vedtog Rådet den 26. juni 2019 efter forslag fra Kommissionen at fastsætte loftet for medlemsstaternes årlige bidrag til EUF for 2020 til 4 400 000 000 EUR for Kommissionen og til 300 000 000 EUR for EIB —

VEDTAGET DENNE AFGØRELSE:

Artikel 1 Loftet for medlemsstaternes årlige EUF-bidrag for 2021 fastsættes herved til 4 000 000 000 EUR. Det fordeles med 3 700 000 000 EUR til Kommissionen og 300 000 000 EUR til EIB.

Artikel 2 Medlemsstaternes årlige EUF-bidrag for 2020 fastsættes herved til 4 700 000 000 EUR. Det fordeles med 4 400 000 000 EUR til Kommissionen og 300 000 000 EUR til EIB.

Artikel 3 De EUF-bidrag, som medlemsstaterne hver især skal indbetale til Kommissionen og EIB som anden tranche for 2020, er angivet i tabellen i bilaget til denne afgørelse.

Artikel 4 Det vejledende, ikkebindende overslag over forventede årlige bidragsbeløb for 2022 fastsættes herved til 2 700 000 000 EUR for Kommissionen og 300 000 000 EUR for EIB og for 2023 til 2 000 000 000 EUR for Kommissionen og 100 000 000 EUR for EIB.

Artikel 5 Denne afgørelse træder i kraft på datoen for vedtagelsen.

Udfærdiget i Luxembourg, den 24. oktober 2019 På Rådets vegne A.-K. PEKONEN Formand

(1) EUT L 210 af 6.8.2013, s. 1.

(2) EUT L 307 af 3.12.2018, s. 1

(3) Rådets afgørelse (EU) 2019/1093 af 26. juni 2019 om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder anden tranche for 2019 og et revideret loft for det årlige EUF-bidrag for 2020 (EUT L 173 af 27.6.2019, s. 49).